[{"text_idx": "#000000", "text": "Aperis la unua numero de la revuo Esperanto sub la respondeco de la nova redaktora duopo. Pawe\u0142 Fischer-Kotowski konstatas, ke la nova numero ne draste diferencas de aliaj aperintaj dum la lastaj jaroj \u2013 g\u0302i estas nek katastrofa nek brila."}, {"text_idx": "#000001", "text": "La kovrilo de la nova numero."}, {"text_idx": "#000002", "text": "\u201dAdmono al la membraro: UEA en dang\u0302ero de malintegrig\u0302o\u201d. Precize antau\u0306 43 jaroj en la revuo Esperanto aperis la fama \u201daprila artikolo\u201d de Ivo Lapenna. C\u0302u ankau\u0306 en 2017 la aprila numero skuos la movadon kaj \u2013 nomen omen \u2013 heroldos iun novan komencon?"}, {"text_idx": "#000004", "text": "Post pli ol unujara baraktado Esperanto rekaptas la akuratecon. La 21-an de marto aperis la unua numero de la nova redaktora paro Dmitrij S\u0302evc\u0302enko kaj Anna Striganova. La redaktora s\u0302ang\u0302o ne estas okulfrapa, kun escepto de la revua emblemo, kiu ricevis plumpan majusklon c\u0302e la komenco."}, {"text_idx": "#000005", "text": "G\u0302enerale \u2013 enhave kaj grafike \u2013 konstateblas dau\u0306rigo de la g\u0302isnuna linio. C\u0302iu mem decidu, c\u0302u temas pri plendo (mi esperis pli!) au\u0306 lau\u0306do (ne okazis nova katastrofo!)."}, {"text_idx": "#000006", "text": "Unu el la c\u0302efaj zorgoj de Fabrici\u0301o Valle, kiu dej\u0302oris kiel redaktoro ekde januaro 2014 g\u0302is aprilo 2016, estis manko de kunlaborantoj. Li plurfoje plendis pri nekontribuemo de la esperantistoj. Tiun zorgon s\u0302ajne ne havas la novaj geredaktoroj, c\u0302ar en sia unua \u201cMalferme\u201d ili optimisme asertas:"}, {"text_idx": "#000007", "text": "Malgrau\u0306 opinioj de skeptikuloj, Esperanto havas propran kulturon, kiu estas unika kaj internacia. G\u0302i c\u0302iutage generas amason da informoj: afis\u0302oj en sociaj retoj, bildojn, fotojn, tekstojn, librojn, kantojn, filmojn kaj multon alian. En c\u0302i tiu lavango aperas amasego da bonkvalita kaj interesa enhavo."}, {"text_idx": "#000008", "text": "Se la materialo ne mankas, kial dedic\u0302i plenan pag\u0302on por la artikolo pri la... neologismoj en la evea? Mi ne neas la gravecon de la lingvo uzata de tri milionoj da homoj en Ganao kaj Togolando, sed la temo ne tau\u0306gas por Esperanto. Mi jam antau\u0306timas kiujn tekstojn oni publikigos en tiu nova rubriko \u201cAfriko brilas\u201d. Au\u0306 c\u0302u eble temas pri plia revua efemeraj\u0302o al kiuj ni estas kutimigataj ekde 2014?"}, {"text_idx": "#000009", "text": "La rubriko \"Afriko brilas\" estas nova. Sed kion g\u0302i enhavos?"}, {"text_idx": "#000010", "text": "Tiu problemo tus\u0302as unu el miaj atendoj por la novaj geredaktoroj \u2013 ke oni trankviligos la revuon, ke g\u0302i (re)ricevos sian ordon: konstantaj rubrikoj, grafika ekvilibrigo, kohereco ene de la numero kaj inter la numeroj... Pri tio mi perdis la esperon post la intervjuo kiun S\u0302evc\u0302enko kaj Striganova donis al la Pola Retradio. Striganova deklaris tie:"}, {"text_idx": "#000011", "text": "Ni planas fari c\u0302iun sekvan numeron alia, do ni tre volas ke ili ne estu samaj kaj ec\u0302 samstilaj. Mi nun tre zorgas pri nia unua kovrilpag\u0302o. Mi ne povas rakonti kia g\u0302i estas, sed g\u0302i jam estas preta kaj ni tre esperas ke g\u0302i estos almenau\u0306 originala."}, {"text_idx": "#000012", "text": "\u201dKe ili ne estu samaj kaj ec\u0302 samstilaj...\u201d Tio ne nur ne havas sencon, sed ankau\u0306 estas apenau\u0306 ebla. Enpag\u0302igo de revuo estas temporaba tasko kaj pretigo de nova stilo por c\u0302iu sekva numero estas fizike neebla. C\u0302u Striganova intertempe jam ekkonsciis pri tio? S\u0302ia unua numero aspektas kiel deko da g\u0302iaj antau\u0306uloj."}, {"text_idx": "#000013", "text": "Tamen, en tiu stranga deklaro mi trovas konsolon, ke eble ne c\u0302iun kovrilpag\u0302on ornamos \u201corginala\u201d infaneca desegnaj\u0302o, kian oni prezentis en la premiera numero de la paro. Cetere, malveras la aserto el la Gazetaraj Komunikoj, ke \u201dunuafoje en la historio\u201d la revuo havos du redaktorojn, c\u0302ar en 1986 kelkajn tute kontentigajn numerojn aperigis la duopo Buller-Fettes, post subita demisio de Geoffrey Sutton."}, {"text_idx": "#000014", "text": "En la sama radio-intervjuo S\u0302evc\u0302enko prilumas la planojn rilate la redaktopolitikon:"}, {"text_idx": "#000015", "text": "Ni ne povas nun c\u0302ion malkas\u0302i, c\u0302ar estas diversaj \u2013 kompreneble \u2013 kaj sekretoj, kaj surprizoj \u2013 mi esperas \u2013 por legantoj. Ni strebas fari revuon sufic\u0302e interesa por legantoj. En nuna interreta mondo ne estas iu senco fari novaj\u0302ajn paperajn revuojn, c\u0302ar ili tuj malaktualig\u0302as kaj homoj tuj ricevas informojn jam en la reto. Do, ni strebos pli koncentrig\u0302i je ne-novaj\u0302aj informoj, kiuj estas interesaj kaj kiujn en reto estas neeble trovi au\u0306 tre malfacile trovi."}, {"text_idx": "#000016", "text": "Pri la sekretoj kaj surprizoj malfacilas komenti, sed la publikiga kriterio \u2013 ne aktualaj\u0302oj, sed unuavice interesa \u201ctemporezista\u201d enhavo \u2013 estas prava, nur g\u0302ia realigo povas evidentig\u0302i poste pli defia. Apud la papera kaj elektronika versioj de la revuo, la geredaktoroj disponos pri la j\u0302us lanc\u0302ita revua retejo, kiu povus transpreni, eventuale nur parte, la aktualaj\u0302ojn. G\u0302i povus ankau\u0306 enhavi pli longajn artikolojn, por kiuj mankis spaco sur la papero."}, {"text_idx": "#000017", "text": "Jam en la marta numero (p. 51) la provizora redaktoro Stefan MacGill resendis al tiu retejo por konsulto de la libroserva furorlisto. G\u0302is 2015 g\u0302i c\u0302iam aperis en la revuo, plej ofte kun klariga komento. C\u0302i-jare ni trovis tie nur liston de dek plej furoraj titoloj kaj g\u0302uste la resendon al la retejo \u2013 por tiuj, kiuj s\u0302atus scii pli. En la retejo la furorlisto mankas."}, {"text_idx": "#000018", "text": "C\u0302i-momente troveblas tie nur du tekstoj \u2013 verkita de S\u0302evc\u0302enko artikolo kiu aperas papere kaj favora recenzo pri libro... eldonita de lia propra eldonejo. La nuna UEA plian fojon defias la problemon de intereskonflikto. Plian fojon malsukcese."}, {"text_idx": "#000019", "text": "Kiel en c\u0302iu aprila numero, ankau\u0306 c\u0302i-jare aperas la membrostatistiko pri la antau\u0306a jaro. La akompana komento, iom stumbla kaj bedau\u0306rinde nesubskribita, prisilentas i.a. la nombron de pagitaj abonoj. Tuj antau\u0306 la ekmovo de la redaktora karuselo en 2013, la legantaro forte superis tri mil (3.131 pagitaj abonoj en 2012), sed c\u0302i-jare la psikologia limo ricevas trionan rabaton \u2013 en 2016 Esperanto havis 2.267 pagitajn abonojn kaj estas dubinde c\u0302u fine de 2017 oni sukcesos atingi almenau\u0306 du mil."}, {"text_idx": "#000020", "text": "Pri la lastjara falo de 442 (-16,3% en unu jaro) kunkulpas ankorau\u0306 la unua jarkolekto de Valle, la malkontento pri la plena de malfruoj jarkolekto de Valle-Kasza\u0301s spegulig\u0302os nur c\u0302i-jare. Kasza\u0301s prognozis 10%-an kreskon, sed videble temos pri minimume egalvalora malkresko."}, {"text_idx": "#000021", "text": "Ec\u0302 se la aprila numero ne igis min aplau\u0306di, mi ne povas kas\u0302i mian admiron al la geredaktoroj, c\u0302ar ili akceptis transpreni la revuon en tre malfacila momento. G\u0302ia estonteco kus\u0302as nun en iliaj kvar manoj. Kun intereso mi sekvos la evoluon. Sukceson!"}, {"text_idx": "#000022", "text": "La teksto unue aperis c\u0302e Parenteze.net"}, {"text_idx": "#000024", "text": "La neologismoj en evea lingvo tutcerte estas interesa por multaj Esperantistoj"}, {"text_idx": "#000025", "text": "K supozeble pro (i.a) tial ghin presis. Tamen, ghi certe ekstere estas, kiel asertas la autoro, de la planoj rilate la redaktopolitikon chi tiel citite: \"Malgrau\u0306 opinioj de skeptikuloj, Esperanto havas propran kulturon, kiu estas unika kaj internacia. G\u0302i c\u0302iutage generas amason da informoj: afis\u0302oj en sociaj retoj, bildojn, fotojn, tekstojn, librojn, kantojn, filmojn kaj multon alian. En c\u0302i tiu lavango aperas amasego da bonkvalita kaj interesa enhavo.\""}, {"text_idx": "#000026", "text": "Notinde estas citajho de Lanti, kiu priskribis la problemon pli fundan, kiu plu restas hodiau tiom aktuala kiom por li statis:"}, {"text_idx": "#000028", "text": "Min tre ekinteresis la citaj\u0302o el Lanti. C\u0302u vi povus indiki g\u0302ian fonton?"}, {"text_idx": "#000029", "text": "Mi same opinias, ke c\u0302efa problemo, kiu staras hodiau\u0306 antau\u0306 Esperanto kiel fenomeno, estas ke tiuj, kiuj objektive tenas en la manoj g\u0302ian sorton, ne konscias potencojn de g\u0302i kaj (pardonu ioman patoson) sian respondecon pri g\u0302ia estonto."}, {"text_idx": "#000030", "text": "Esperanto estis kreita ne por la Esperanto-komunumo, tiel gemute prezentita sur la kovrilo de la nova kajero de \"Esperantisto\". G\u0302i estis kreita por c\u0302iuj. Antau\u0306e g\u0302i ne povis servi al la homaro, c\u0302ar la homaro ne akceptis g\u0302in, tamen hodiau\u0306 ec\u0302 tiu c\u0302i kondic\u0302o estig\u0302is nenecesa. Se oni uzos Esperanton kiel ponton por transigi informon inter multaj lingvoj, tio ebligos atingi au\u0306ditorion nekompareble pli vastan, ol tiu, kiun havas nune ajna Esperantaj\u0302o. Ni g\u0302ojas, ke Esperanto ebligas al ni seng\u0302ene dividi inter ni pensojn kaj sciojn, se c\u0302u ne estus multe pli g\u0302ojinde dividi ilin ankau\u0306 kun la c\u0302irkau\u0306a mondo? Por tio necesas nur unu pas\u0302o plu. C\u0302u do ni kapablos fari g\u0302in?"}, {"text_idx": "#000032", "text": "tiun citaj\u0302on mi c\u0302erpis el pg\u0302. 33 de \"vortoj\". se ni ne havas ekzemplerojn el la sama eldono, vi povas serc\u0302i \"se lenin estus esperantisto\" en la enhavo-pag\u0302oj. bonan legadon"}, {"text_idx": "#000033", "text": "Unuavice mi volas danki Pawe\u0142 pro la artikolo. G\u0302i ie substrekas kelkajn problemojn kaj instigas al la dialogo. Lau\u0306 mia opinio g\u0302uste dialogo estas unu el demokratiaj bazoj por pozitiva evoluo de Esperanto-movado."}, {"text_idx": "#000036", "text": "Ekde komenco ni ne planis fari iujn \u201cokulfrapajn\u201d s\u0302ang\u0302ojn por la papera versio de la revuo. Kaj en nia kandidatig\u0302o kaj en la publikaj materialoj, ni c\u0302iam substrekis, ke ne estas bone, se nova redaktoro venas, detruas c\u0302ion kaj ekkonstruas ekde \u201cnulo\u201d. Estus stulte forj\u0302eti kaj forgesti pri tio, kion oni kreis antau\u0306 ni.\nNi strebas uzi tion, kio jam bone funkcias kaj aldoni ion propran por plibonigi la rezulton. Ni deziras labori por la komuna afero, sed ne elstarigi proprajn ambiciojn."}, {"text_idx": "#000037", "text": "Pri la artikolo, kiu rilatas neologismojn en la evea lingvo, mi ne komentu. Tion oni jam faris anstatau\u0306 mi kaj c\u0302i tie kaj en la fonta retejo."}, {"text_idx": "#000038", "text": "Vi miskomprenis vortojn de Anna el intervjuo por Pola Retradio pri la \u201csamaj kaj ec\u0302 samstilaj\u201d. Tio plejparte rilatas kovrilpag\u0302ojn kaj enhavon de la revuo, sed tutcerte ne temas pri c\u0302iunumera rearang\u0302o de ena enpag\u0302igo. Kompreneble, g\u0302i ankau\u0306 iom post iom evoluos, sed ne \u201crevolucie\u201d s\u0302ang\u0302ig\u0302os c\u0302iun novan numeron."}, {"text_idx": "#000039", "text": "Same vi mise interpretas miajn vortojn el la sama intervjuo. Kompreneble ni planas dau\u0306rigi kelkajn konstantajn stabilajn rubrikojn. Certe, kiel en iu ajn revuo, de tempo al tempo povas veni iuj novaj kaj malaperi iuj malnovaj. Mi ne vidas iun problemon en tio, tiel c\u0302iam okazas, tio estas evoluo."}, {"text_idx": "#000040", "text": "(Dau\u0306rigo. La komencon legu en la antau\u0306a komento)\nPri la Gazetara Komuniko, kie UEA skribas, ke \u201dunuafoje en la historio\u201d havos du redaktorojn, mi ne volas nun longe esplori. Tamen mi supozas, ke tio povas esti vero, c\u0302ar temas g\u0302uste pri du oficialaj redaktoroj. Vers\u0302ajne en 1986 unu el tiuj, kiujn vi mencias okupis iun alian postenon kaj la redaktado ne estis c\u0302efa ilia ofico. Interalie vers\u0302ajne same pri 1947-1955, 1958-1960, 1970-1973 kaj 1986 (ankorau\u0306foje). Krome Mark Fettes, kiun vi mencias, rilate la redaktadon en 1986, mem kontribuis al tiu c\u0302i komunikilo. Apenau\u0306 li ne rimarkus, se estus tia eraro en la unua linio."}, {"text_idx": "#000041", "text": "Se paroli pri la retejo de la revuo: g\u0302i multe evoluos dum la venontaj semajnoj. La Furorlisto de 2016 jam aperis. Nun g\u0302in eblas g\u0302ui c\u0302i tie \u2013 "}, {"text_idx": "#000042", "text": "Kio rilatas al la \u201ckonflikto de interesoj\u201d. Ni ne uzas kaj ne planas uzi la revuon por antau\u0306enigi librojn de la propra eldonejo (interalie plene entuziasma kaj senprofita).\nLa recenzo pri \u201cIam, kiam...\u201d g\u0302uste pro tio estis publikigita en la retejo, sed ne en la papera/PDF versio. Krome mi volas diri, ke ni ne \u201cmendis\u201d tiun c\u0302i recenzon kaj g\u0302i estis verkita por la revuo Esperanto antau\u0306 pluraj monatoj, kiam ni ankorau\u0306 ne estis redaktoroj. Fine g\u0302i devis iri al la marta numero, sed ne trafis tien pro manko de spaco.\nKaj ankorau\u0306: tiu recenzo apenau\u0306 povus influi vendojn de la libro, c\u0302ar restis eble nur kelkaj ekzempleroj de g\u0302i."}, {"text_idx": "#000043", "text": "Estas principe maldezirinde ke iu kun rekta rilato kun libro \u2014 au\u0306toro, tradukisto, eldonisto \u2014 recenzu tiun libron. Krome, tia recenzo apenau\u0306 havas valoron: kompreneble la eldonisto pensas ke la libro estas bona; se ne, li ne eldonus g\u0302in. C\u0302i-rilate ne gravas c\u0302u la libro ankorau\u0306 estas ac\u0302etebla au\u0306 c\u0302u g\u0302i estas elc\u0302erpita."}, {"text_idx": "#000044", "text": "Recencenzo ne estas la mia kaj estis tute ne atendita. Krome g\u0302i havas neniun rilaton al la au\u0306toro, tradukisto, eldonisto..."}, {"text_idx": "#000045", "text": "S\u0302ajne estas necese aldoni, ke estas ankau\u0306 principe maldezirinde ke redaktoro de gazeto aperigu en sia gazeto recenzon pri libro kiun li eldonis \u2014 ec\u0302 se la recenzo estis mendita de antau\u0306a redaktoro. Evidente, la verkinto de la recenzo povas tiam aperigi la recenzon aliloke."}, {"text_idx": "#000046", "text": "Mi plene konsentas kun vi. Mi ne publikigis tiun c\u0302i recenzon en la aprila numero de la revuo Esperanto."}, {"text_idx": "#000048", "text": "Neniu estas perfekta, ec\u0302 ne la redaktoro de Libera Folio. \ud83d\ude09"}, {"text_idx": "#000049", "text": "C\u0302ar la recenzo estas farita de mi, mi devas ion klarigi. Antau\u0306 kelkaj jaroj mi anoncis al Fabri\u0301cio Valle ke mi povus kunlabori kun la revuo per recenzo de libroj. Tiam tiu eksredaktoro sendis al mi liston de recenzotaj\u0302oj, inter kiuj estas dekoj da libroj jam legitaj de mi.\nBone, mi do ekpreparis recenzojn de kelkaj libroj kaj transdonis ilin al la redaktoro, kiu tamen ne plu estis Fabri\u0301cio sed Attila (kaj vi jam deduktas ke la recenzo eble kus\u0302is, bele kaj trankvile, en ia tirkesto...)\nKiam Dima kaj Anna prenis la redaktorecon de la revuo, li mem kontaktis min petante permeson publiki la recenzo ne plu en la revuo sed en la retpag\u0302o, c\u0302ar li mem ne trovis konvene publiki, en sia kiel redaktoro debuta numero, recenzon de libron de lia propra eldonejo.\nDo mi ja povas diri ke estas kulpuloj nek malbonaj intencoj en tiu situacio, tiu koincido nur okazis c\u0302ar la antau\u0306aj redaktoroj, pro malsamaj kialoj, ne g\u0302ustatempe publikis la cititan recenzon."}, {"text_idx": "#000051", "text": "Al mi shajnas la noiva revuo, vere nerevolucia, sed esence pli bona ol la antauaj. Jam dum pluraj numeroj, mi nur trafoliumis ilin kaj kutime trovis nenion por legi. Nun mi tuj legis tri artikolojn kaj lasis kelkajn por poste. Do, temas pri videbla plibonigo kaj espereble tio daure plibonighados."}, {"text_idx": "#000052", "text": "Ghis junio (?) de 2016 mi neniam estis membro en UEA. Dum tiu somero mi loghis en tre izolita regiono, k tial decidis alighi al UEA por ke la revuo Esperanto almenau provizus al mi monatan espo-legajhon. Kiel vi, mi ofte neniun trovis interesa artikolon. Malgrau miaj rezervacioj kontrau UEA, mi tiujn flankenlasis, sed la malaktualeco k maldeco de la artikoloj ne sufiche apologiis re-alighon."}, {"text_idx": "#000055", "text": "\"chiam librojn achetu\"... de kie au\u0306 de kiu vi informig\u0302is, ke esperantistoj ac\u0302etas librojn?"}, {"text_idx": "#000060", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000061", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000062", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000064", "text": "Alig\u0302i al 400 aliaj abonantoj"}]